Trump se planne met staal, aluminium ongewild - Ekonomie - Republikein
Thursday, December 13th, 20:05:16
Trump se planne met staal, aluminium ongewild
Wil heffings van 25% en 10% instel
05 March 2018 | Ekonomie
Die Amerikaanse president gaan na verwagting volgende week 'n amptelik bevel vir die instelling van invoertariewe van onderskeidelik 25% en 10% op staal en aluminium onderteken.
Hy het nog geen besonderhede oor die plan – soos of sekere produkte of lande vrygestel gaan word nie – bekend gemaak nie.
"Ons gaan tariewe op staal- en aluminium-invoer hef," het pres. Donald Trump Donderdag in die Withuis aan direkteure uit die metaalsektor gesê.
"Ons sal dit volgende week onderteken en dus gaan julle die eerste keer in 'n lang tyd beskerming hê."
Trump het verskeie opsies oorweeg om die invoer van staal en aluminium te beperk nadat die departement van handel bevind het die invoer van dié twee hulpbronne bedreig die land se eie sekuriteit.
Van die VSA se vennote, soos Japan, is egter hewig daarteen gekant.
"Staal- en aluminiuminvoer uit Japan bedreig geensins die sekerheid van die bedryf in die VSA nie," sê Hiroshige Seko, minister van handel van dié land.
Kanada – die grootste buitelandse verskaffer van staal aan die VSA – sê die maatreëls is onaanvaarbaar, terwyl die Europese Unie onderneem het om binne die volgende paar dae "sterk te reageer" met teenmaatreëls ingevolge die reëls van die Wêreldhandelsorganisasie.
Volgens Trump sal die maatreëls almal 'n gelyke kans gee, en dit makliker vir Amerikaanse maatskappye maak om uit te brei en werkers in diens te neem.
Mike Ferraro, uitvoerende hoof van Alumina in Melbourne, Australië, sê die hoër tariewe kan beteken dat Amerikaanse aluminiumaanlegte besiger gaan word.
Volgens inligting van Harbor Intelligence is daar bykomende kapasiteit vir sowat 490 000 ton wat nie tans gebruik word nie.
Chinese staalvervaardigers is egter glad nie ingenome met die plan nie.
Li Xinchuang, adjunkvoorsitter van die Chinese yster-en-staalvereniging, sê "dit is 'n dom handelsbeskermingsmaatreël wat net die VSA swakker in plaas van sterker sal maak".
Die kredietgradeerder Moody's Investor Service waarsku die beleid kan verreikende gevolge vir die VSA hê.
Atsi Sheth, 'n besturende direkteur by Moody's, waarsku dat die VSA se mededingendheid en innovasie met verloop van tyd skade kan ly weens beskermende handelsbeleid.
Suid-Afrika pas ook invoertariewe op sommige staalprodukte toe om die plaaslike mark te beskerm.
'n Invoertarief van 12% word op warmgewalste staal toegepas. Dit het in 2017 van krag geword en geld drie jaar.